Oud-Matie binnekort aangeklaTheuns du Toit Die Nasionale Vervolgingsgesag (NVG) beoog om die 19-jarige Theuns du Toit strafregtelik te vervolg nadat hy vroeër vanjaar in sy dronkenskap op ’n medestudent aan Universiteit Stellenbosch (US) se skootrekenaar geürineer het. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het Vrydag aan Maroela Media bevestig dat Du Toit binnekort van opsetlike saakbeskadiging en crimen injuria aangekla gaan word. Die ondersoek na die voorval in Mei moet egter eers afgehandel word voordat die saak op die rol geplaas kan word, het Ntabazalila verduidelik. Du Toit is in Julie vanjaar permanent by US geskors nadat hy in Mei vanjaar op Babalo Ndwayana se skootrekenaar in die Huis Marais-manskoshuis geürineer het. Ndwayana het kort ná die voorval aanklagte van opsetlike beskadiging van eiendom en crimen injuria teen Du Toit aanhangig gemaak. Maroela Media het vroeër berig US se sentrale dissiplinêre komitee (SDK) het Du Toit intussen tydens ’n dissiplinêre verhoor skuldig bevind wat die urinering op Ndwayana se besittings betref. Du Toit is ook skuldig bevind aan rassistiese aanmerkings en die onwettige betreding van Ndwayana se koshuiskamer. Du Toit het tydens die verhoor erken dat hy die aand besope was en sommige van die gebeure van die aand nie kan onthou nie. Hy hou egter vol dat hy hoegenaamd nie doelbewus of opsetlik opgetree het nie, maar eerder onder die invloed van alkohol ’n “dronk fout” begaan het. Du Toit ontken ook dat sy optrede rasgedrewe was.